Tretten bru

Tretten bru er en midlertidig veibru som fører fylkesvei 254 over Gudbrandsdalslågen og E6. Den forrige brua var ei fagverksbru i limtre og stål og ble åpnet 15. juni 2012.Våre Veger, nr 6, 2012. Den kollapset om morgenen 15. august 2022, etter ti år og to måneder i bruk. En midlertidig bru ble lagt på plass sommeren 2023. Innlandet fylkeskommune planlegger oppføring av ny permanent bru i 2028.

I 1895 ble det lagt en fagverksbru over Lågen. Under den tyske invasjonen av Norge i 1940 var det kamper i Gausdal og norske styrker forberedte sprenging av brua for hindre fiendens fremrykning for å falle de norske styrkene i ryggen. 

 Limtrebru fra 2012 

 Konstruksjon 
Brua erstattet den gamle fagverksbrua i stål fra 1895 på samme sted. Landkaret på vestsida fra den opprinnelige brua var i god stand og ble etter forsterkning brukt om igjen. Den nye brua var ei fagverksbro med to kjørefelt og ett fortau. Over- og undergurt var av limtre, mens de vertikale stavene var av stål. Brua hadde en bredde på 10 meter. Hovedspennet var på 70 meter, totalt var brua 148 meter lang. Prosjekteringen ble utført av Norconsult i samarbeid med Plan Arkitekter. 

Limtrebrua hadde en antatt levetid på 100 år. NVE gikk mot nye fundamenter i elveløpet og en bru i betong var derfor ikke aktuelt. Brua er svært synlig fra E6 og fra Tretten sentrum, og det ble derfor lagt vekt på estetikken. Flisa bru var noen år tidligere fornyet med konstruksjon i limtre og situasjonen var ellers sammenlignbar i form av størrelse og gjenbruk av fundamenter. Limetrebrua i 2012 ble laget i seks moduler der lengste var over 23 meter. Den bærende konstruksjonen ble klargjort i fabrikken på Moleven og heist på plass i april 2012.

I forbindelse med oppføring av brua i 2012 ble det laget ei midlertidig bru ved hjelp av 45 000 kubikkmeter steinfylling i elva. De eksisterende steinpillarene ble forsterket med betong og to stålkjernepeler som ble slått 40 meter ned i bunnen. Limtrebjelkene ble produsert av Moelven som prøvemonterte brua før transport til Øyer. Det hele kostet 65 millioner kroner.

 Kollaps 
Morgenen 15. august 2022 kollapset Tretten bru og falt i elva og ned på E6. En personbil og en lastebil med tilhenger lastet med kalk var på brua da den falt sammen. Lastebilen hadde en totalvekt på 48 tonn (broen var godkjent for 50 tonn for hvert kjøretøy).

I den siste tida før kollapsen hadde veifarende opplevd en slags gynging når de var på brua samtidig som større kjøretøyer. Broen gjennomgikk en grundig inspeksjon i 2021 og enklere inspeksjon i juni 2022 uten at noen feil ble påvist. 

E6 ble stengt, og Kongsvegen, den gamle E6-traseen gjennom sentrum, ble brukt som reservevei inntil hovedtraseen kunne gjenåpnes. Adkomst til vestsiden av elva vil derimot bli via omkjøringer på minst 21 km. Riving av broen ble innledet 17. august. Etter at den østre enden av brua var senket, ble lastebilen med henger kjørt i land for egen maskin 22. august – ei uke etter brukollapsen. E6 var stengt til 26. august mens opprydningen pågikk.

Brua var av samme type konstruksjon som Perkolo bru ved Sjoa, som kollapset i februar 2016. Perkolo bru brøt sammen fordi den hadde en underdimensjonert skjøt. Statens vegvesen anbefalte etter dette å forsterke Tretten bru: «Her er det ingen prosjekteringsfeil, men i henhold til gjeldende regelverk er sikkerheten mot enkelte sprø bruddmekanismer, som tidligere ble kontrollert mer indirekte, for lav».

Konsekvenser
16. august 2022 besluttet Statens vegvesen å stenge 14 fagverksbruer i tre, i påvente av at årsaken til brokollapsen blir klar. Ti av bruene var Statens vegvesen ansvarlig for, to var Viken fylkeskommune ansvarlig for og to var Innlandet fylkeskommune ansvarlig for. Det gikk ikke fram av Statens vegvesens pressemelding hvilken hjemmel Statens vegvesen hadde for å stenge fylkeskommunale bruer.

Kollapsen ble tatt opp i Stortingets spørretime. Innlandet fylkeskommune (som er eier av broen og har ansvaret for veistrekningen) og Statens vegvesen satte i gang ekstern gransking ved et uavhengig panel av fagfolk.

Anders Rønnquist, professor i konstruksjonsteknikk, fremholdt at feil i planlegging, dimensjonering eller i byggefasen normalt ville ha vist seg kort tid etter broen ble tatt i bruk. Rønnquist antok i stedet at det har skjedde slitasjeskade i fundamentet. Tormod Dyken, pensjonert sjefingeniør i Statens vegvesen, uttalte at broen var for ny til at rust eller råte kan være årsak. Dyken fremholdt at broen knakk på flere steder og mente derfor at årsaken kunne være i knutepunktene der skråstagene var festet til horisontale bjelker. Kombinasjonen av stål og limtre som i Tretten bru er uvanlig; treverk og stål påvirkes ulikt av variasjoner i temperatur, fukt og vektbelastning, og ifølge Dyken kunne dette ha skapt spenninger i konstruksjonen som kan føre til tretthetsbrudd. Dyken mente brotypen kan være for lite utprøvd og gjennomtenkt.Dag og Tid, 19. august 2022, s.7.

Den 23. august 2022 besluttet Statens havarikommisjon å foreta en full sikkerhetsundersøkelse av brukollapsen. Havarikommisjonen la frem sin rapport i august 2023. Konklusjonen var blant annet at den ikke var overbelastet i forhold til dimensjoneringe da den kollapset, men at den over tid var svekket av utmattelse i materialet. Seks år før kollapsen hadde myndighetene blitt advart om mulige problemer uten at det ble fulgt opp. Bakgrunnen for bekymringen om svakheter i konstruksjonen var kollapsen i 2016 av Perkolo bru på E6 ved Sjoa.

 Referanser 

 Eksterne lenker 


Kategori:Veibroer i Innlandet
Kategori:Fagverksbroer
Kategori:Veier i Øyer
Kategori:Byggverk fullført i 2012
Kategori:Opphør i 2022
Kategori:2022 i Norge